Az állampolgári jogok országgyűlési biztosának
Jelentése
az OBH-3761/2003. számú ügyben

Ügyintéző: dr. Bódis Cecília
Az eljárás megindítása

A Miskolci Szent Erzsébet Szeretetotthon (3508, Miskolc, Szeretet u. 15.) egyik lakójának testvére beadványában az intézmény működését, a gondozást, a bánásmódot kifogásolta. Az otthonban véleménye szerint a gondozottakkal és hozzátartozóikkal lelketlenül bánnak és durva hangnemben beszélnek. 

Figyelemmel arra, hogy az ügyben több alkotmányos jog sérelmének a gyanúja is felmerült, az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 16. § (1) bekezdésében foglalt felhatalmazás alapján vizsgálatot indítottam. 

A vizsgálat megindításával egyidejűleg, figyelemmel a személyes gondoskodást nyújtó szociális intézmény és a falugondnoki szolgálat működésének engedélyezéséről, továbbá a szociális vállalkozás engedélyezéséről szóló 188/1999. (XII. 16.) Korm. rendelet, valamint a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SzCsM rendelet rendelkezéseire is, az Obtv. 18. § (3) bekezdése alapján felkértem a Borsod-Abaúj-Zemplén Megyei Közigazgatási Hivatal (a továbbiakban közigazgatási hivatal) vezetőjét az intézmény ellenőrzésére. 

Az érintett alkotmányos jogok

A Magyar Köztársaság Alkotmányának
54. § (1) bekezdése szerint a Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani, továbbá a 
70/D. § (1) bekezdése előírja, hogy a Magyar Köztársaság területén élőknek joguk van a lehető legmagasabb szintű testi és lelki egészséghez.

Az ügy jogszabályi háttere

•	1993. évi III. törvény a szociális igazgatásról és szociális ellátásokról (Szt.)
•	1/2000. (I. 7.) SzCsM rendelet a személyes gondoskodást nyújtó szociális intézmények szakmai feladatairól és működésük feltételeiről
•	188/1999. (XII. 16.) Kormányrendelet a személyes gondoskodást nyújtó szociális intézmény és a falugondnoki szolgálat működésének engedélyezéséről, továbbá a szociális vállalkozás engedélyezéséről. 

A megállapított tényállás és a vizsgálat megállapításai

A megállapításaim alapjául szolgáló tényállást a közigazgatási hivatal által megküldött tájékoztatás és a panaszbeadvány segítségével állapítottam meg. 

A Szent Erzsébet Szeretetotthon 1993. óta, több mint 10 éve működő szociális intézmény. A panaszos testvére az első beköltözők között volt az önálló lakásszerűen kialakított részekből álló intézményben. Az épület a Hejőcsabai Plébániával és templommal azonos területen található. 
Egy – az intézménnyel összefüggő – újságcikk alapján az állampolgári jogok országgyűlési biztosa korábban már kért felvilágosítást a közigazgatási hivataltól (OBH-4759/1997.). Ekkor, tekintettel arra, hogy a cikkben írtak nem feleltek meg a valóságnak, a biztos alkotmányos jogokkal összefüggő sérelem hiányában az eljárást megszüntette. 

A hatályos jogszabályi előírásoknak megfelelően a közigazgatási hivatal 1997-től minden évben helyszíni ellenőrzést tartott az intézményben. A szakmai vizsgálatok során feltárt kisebb hiányosságokat a közigazgatási hivatal felkérésére a fenntartó (az Alapítvány kuratóriuma) minden esetben határidőben pótolta. 

A közigazgatási hivatal vezetője tájékoztatott, hogy a panaszos, aki az intézmény lakójának testvére és egyben gondnoka is, hivatalukat is megkereste, így a felkérésemet megelőzően már értesült a panaszokról. Az előre ütemezett vizsgálat időpontját így korábbra hozta, és az – a megyei módszertani intézmény vezetőjének bevonásával – már 2003. július 30-31-én, illetve augusztus 12-én megtörtént. Az ellenőrzés során a módszertani intézet a panaszos testvérének ellátási körülményeinek vizsgálatára külön figyelmet fordított. A vizsgálat nem igazolta a durva hangnemre, lelketlen bánásmódra vonatkozó panaszokat. 

A közigazgatási hivatal az intézmény orvosának álláspontját is kérte, tekintettel arra, hogy a panaszos azt is sérelmezte, hogy idős testvérét a betegszobában helyezték el. Ennek oka az idős lakó szellemi leépülése és előrehaladott „Parkinson-kór” betegsége. Az idős, beteg lakó jelenlegi – lakrésze fenntartásával történő – elhelyezése, tekintettel a betegszoba korszerű felszereltségére, berendezésére is, a lehető legkedvezőbb megoldás. Nem hagyható figyelmen kívül, hogy a betegszoba a nővérszoba közvetlen szomszédságában van, így - szükség esetén - az éjszakás nővér is azonnal elérhető. 

A szakmai ellenőrzés tapasztalatai alapján a módszertani intézet megállapította, hogy intézményben folyó előgondozási, ápolási, gondozási tevékenység, az egészségügyi ellátás és a gyógyszerellátás, valamint azok dokumentáltsága kifogástalan. 

A módszertani intézet a mentálhigiénés ellátással összefüggésben tett észrevételt. Tekintettel arra, hogy a külön lakásos elhelyezési forma erősíti az egyén izolációját, a szabadidő eltöltésének egyéni vagy kiscsoportos formában való megszervezésének napi rendszeressége érdekében a módszertani intézet javasolta a foglalkoztatás-szervező munkakör napi 8 órában való betöltését. 

A közigazgatási hivatal nővérhívó berendezés, valamint az intézmény főbejáratánál jelzőcsengő elhelyezését javasolta. 

Az intézmény a meleg étkeztetés megoldását – főzőkonyha hiányában – külső szervezet igénybevételével oldja meg. A közigazgatási hivatal felhívta az intézményt az Szt. 122/A-122/B § szakaszainak megfelelő tartalmú szolgáltatási szerződés megkötésére. 

Az ellenőrzés további hiányosságot tárt fel az egyszeri hozzájárulások befizetésének időpontjával kapcsolatban, továbbá indokoltnak tartották a jogszabályban meghatározott végső határidőt megelőzően egy foglalkoztatás-szervező teljes munkaidőben történő alkalmazását. 

A fentiek alapján megállapítom, hogy a panaszolt intézmény az általam vizsgált alkotmányos jogokkal kapcsolatos visszásságot nem okozott. 
Figyelemmel arra, hogy a közigazgatási hivatal a feltárt hibák mielőbbi felszámolására felkérte az otthon fenntartóját, továbbá hogy a rendelkezésemre álló információk nem indokolják az országgyűlési biztos további fellépését, vizsgálatomat lezárom. 

Kérem azonban a közigazgatási hivatal vezetőjét, hogy a fenntartó által megtett intézkedésekről adjon tájékoztatást.

Budapest, 2004. január  26.

Lenkovics Barnabás